Még csak nem is szilárd burkolatú a Nagylengyel és Milejszeg között épült átkötő út a fényképek tanúsága szerint.

A 444.hu szúrta ki Vigh Lászlónak, Zalaegerszeg fideszes országgyűlési képviselőjének a Facebook-bejegyzését, miszerint a politikus ötödmagával avatta fel az utat, amely állítólag most épült.

A fényképeken azonban egy poros, feltehetőleg murvával borított útszakasz látható, amely a Közbeszerzési Értesítőben megjelent hirdetmény alapján 33 150 370 forintba került – írja a portál.

A fideszes képviselő gratulált a két község polgármesterének, hiszen kevesebb mint egy hónappal az önkormányzati választás előtt a két település közötti eddigi 12 kilométeres közúti távolságot az átkötés másfél kilométerre rövidítette le.